Diari Oficial de la Generalitat Valenciana


Sumari del DOGV 5152, del 12-12-2005 (2005/13335)

ORDRE de 21 de novembre de 2005, de la Conselleria de Territori i Habitatge, per la qual es convoquen i s'aproven les bases reguladores de les subvencions gestionades per la Direcció General de Planificació i Ordenació Territorial destinades a la redacció de plans generals adaptats a les determinacions de la legislació urbanística, territorial i ambiental vigent als municipis de la Comunitat Valenciana per als exercicis 2006-2007.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5152

Data del DOGV
:   12-12-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/13868


Data del document
:   21-11-2005

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * administració local
    * urbanisme
    * pla d'urbanisme
    * suport econòmic

ORDRE de 21 de novembre de 2005, de la Conselleria de Territori i Habitatge, per la qual es convoquen i s'aproven les bases reguladores de les subvencions gestionades per la Direcció General de Planificació i Ordenació Territorial destinades a la redacció de plans generals adaptats a les determinacions de la legislació urbanística, territorial i ambiental vigent als municipis de la Comunitat Valenciana per als exercicis 2006-2007. [2005/13235]
  
El nou marc normatiu en matèria d'urbanisme i ordenació territorial, en l'àmbit de la Comunitat Valenciana, després de l'aprovació de la Llei 4/2004, de 30 de juny, de la Generalitat, d'ordenació del territori i protecció del paisatge, la Llei 10/2004, de 9 de desembre, del sòl no urbanitzable i la resta d'iniciatives normatives en aquesta matèria, comporten una important innovació en l'ordenament jurídic urbanístic i territorial que s'aplicava anteriorment.
  
La Conselleria ha assumit el repte d'impulsar la millora de la pràctica i sensibilització social i institucional per a la racional utilització del territori valencià, en l'elaboració i aprovació de plans, programes i projectes amb incidència en el sòl i el territori, des d'una nova òptica integral i global com a expressió de la política territorial, urbanística, social i ambiental de la Comunitat Valenciana, i ha constatat que hi ha una voluntat creixent per part dels ajuntaments d'adequar els seus plans a la legislació urbanística i territorial valenciana.
  
En aquests moments, després de l'aprovació del nou marc legislatiu, és d'esperar un increment de municipis que decidisquen escometre la revisió del seu planejament general, la qual cosa, sens dubte, generarà noves demandes d'ajuda i subvencions públiques per a l'èxit d'un desenvolupament equilibrat i sostenible del territori.
  
Aquestes circumstàncies aconsellen que la Conselleria de Territori i Habitatge continue incentivant i motivant els ajuntaments a tramitar expedients d'adaptació del planejament a les determinacions de la legislació urbanística vigent a fi d'aconseguir l'efectiu desenvolupament de les previsions contingudes en els seus plans i, al seu torn, que puguen exercir amb plenitud les potestats aprovatòries del planejament de desenvolupament atorgades per la llei.
  
En l'actualitat l'entrada en vigor de la Llei 38/2003, de 17 de novembre, general de subvencions fa necessària l'elaboració d'aquesta ordre respectant les noves exigències de l'esmentada llei.
  
D'acord amb això, en l'interés de col·laborar amb els ajuntaments en la tasca planificadora i de gestió urbanística, resulta necessari formular les característiques i condicions aplicables al règim d'ajudes i subvencions públiques, de conformitat amb les atribucions contingudes en els articles 35 i 47.3 de la Llei 5/1983, de 30 de desembre, de Govern Valencià, i el Decret legislatiu de 26 de juny de 1991, de la Generalitat Valenciana, pel qual es va aprovar el Text refós de la llei d'hisenda pública de la Generalitat Valenciana,
  
ORDENE
  
Article 1. Objecte i àmbit d'aplicació
  
Constitueix l'objecte d'aquesta ordre establir el règim per a la concessió d'ajudes i subvencions públiques gestionades per la Direcció General de Planificació i Ordenació Territorial de la Conselleria de Territori i Habitatge de la Generalitat Valenciana, a aquells ajuntaments que necessiten la redacció de plans generals adaptats a les determinacions contingudes en la legislació urbanística, territorial i ambiental vigent als municipis de la Comunitat Valenciana.
  
Aquest règim es regirà per les bases que figuren com a annex I a aquesta ordre.
  
Article 2. Finançament de les ajudes
  
1. Seran sufragades a càrrec del pressupost de la Generalitat Valenciana per als exercicis 2006 i 2007, programa 432.10, Ordenació del territori i urbanisme, línia de subvenció T 0002 capítol 7, Ajudes al planejament urbanístic, l'import global màxim del qual consignat serà d'1.000.000,00 €, desglossat en les anualitats següents:
  
Anualitat 2006: 200.000,00 €
  
Anualitat 2007: 800.000,00 €
  
2. La convocatòria de les ajudes establides en aquesta ordre es tramitarà pel procediment anticipat, d'acord amb l'Ordre de 26 de setembre de 1994, de la Conselleria d'Economia i Hisenda, per la qual cosa la seua concessió estarà condicionada a l'existència en el pressupost de 2006 i en el pressupost de 2007 de crèdit suficient i adequat.
  
DISPOSICIÓ DEROGATÒRIA
  
Queda derogada l'Ordre de 23 de març de 1999, de la Conselleria d'Obres Públiques, Urbanisme i Transport per la qual es regulen les subvencions per a la redacció de plans generals adaptats a les determinacions de la Llei reguladora de l'activitat urbanística als municipis de la Comunitat Valenciana (DOGV núm. 3465, de 31 de març de 1999).
  
DISPOSICIONS FINALS
  
Primera
  
En tot allò no regulat en aquesta ordre s'aplicarà el que disposa el Decret Legislatiu de 26 de juny de 1991, de la Generalitat Valenciana, pel qual s'aprova el Text refós de la Llei d'hisenda pública de la Generalitat Valenciana i els preceptes bàsics de la Llei 38/2003, de 17 de novembre, general de subvencions.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
  
Tot això sense perjudici de la interposició del recurs potestatiu de reposició davant de la Conselleria de Territori i Habitatge en el termini d'un mes des de l'endemà de la seua publicació, d'acord amb el que disposa els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú i la resta de disposicions concordants.
  
València, 21 de novembre de 2005
  
El conseller de Territori i Habitatge,
  
RAFAEL BLASCO CASTANY
  
ANNEX I
  
Bases per les quals es regula la convocatòria d'ajudes i subvencions públiques de la generalitat a entitats locals per a la redacció de plans generals adaptats a les determinacions contingudes en la legislació urbanística i territorial vigent
  
Primera. Objecte i àmbit d'actuació
  
Seran objecte de les ajudes i subvencions la redacció de plans generals adaptats a les determinacions contingudes en la legislació urbanística, territorial i ambiental vigent als municipis de la Comunitat Valenciana.
  
Segona. Requisits dels beneficiaris
  
1. Podran sol·licitar aquestes ajudes els ajuntaments de la Comunitat Valenciana que justifiquen la necessitat redacció de plans generals i la insuficiència de mitjans econòmics i tècnics per a portar-los a terme.
  
2. No podran obtenir la condició de beneficiari de les ajudes regulades en aquesta ordre les persones o entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
  
Tercera. Activitats objecte d'ajuda
  
La redacció per les entitats locals de plans generals adaptats a les determinacions contingudes en la legislació urbanística, territorial i ambiental vigent.
  
La redacció d'aquests plans generals haurà de contenir tota la documentació necessària per a la seua aprovació definitiva.
  
Quarta. Quanties de les ajudes
  
La quantia de la subvenció per a cada ajuntament seleccionat serà del 40% de l'import global dels honoraris tècnics incloent l'IVA, segons el mòdul estipulat per la Conselleria de Territori i Habitatge que a continuació es preveu, i pot arribar-se al 50% d'aquest o superior en aquells casos que justificadament requerisquen una major aportació.
  
Mòdul estimatiu dels honoraris tècnics de redacció de planejament:
  
H = (170+25 K3)[(K1xN)+(K2xSu+ur)]
  
SIMBOLOGIA
  
K1 = factor segons quadre 1
  
K2 = factor segons quadre 2
  
K3 = factor segons quadre 3
  
H = honoraris
  
N = nombre d'habitants de dret en mils
  
S = superfície del terme municipal, en hectàrees
  
Su+ur = Superfície de sòl urbà i urbanitzable, objecte d'ordenació detallada en el document que s'ha de redactar, en hectàrees
  
QUADRE 1
  
Factor K1
  
 HABITANTS FACTOR
  
DES DE FINS A K1
  
0 5.000 40,00
  
5.001 6.000 38,00
  
6.001 7.000 36,00
  
7.001 8.000 34,00
  
8.001 9.000 32,00
  
9.001 10.000 30,00
  
QUADRE 2
  
Factor K2
  
 SUPERFÍCIE Su+ur FACTOR
  
DES DE FINS A K2
  
0,00 1,00 22,00
  
1,01 3,00 19,00
  
3,01 5,00 16,50
  
5,01 10,00 14,65
  
10,01 15,00 13,75
  
15,01 20,00 12,80
  
20,01 25,00 11,90
  
25,01 30,00 11,00
  
30,01 35,00 10,10
  
35,01 40,00 9,20
  
40,01 45,00 8,30
  
45,01 50,00 7,40
  
50,01 75,00 6,50
  
75,01 100,00 5,75
  
100,01 125,00 5,10
  
125,01 150,00 4,55
  
150,01 175,00 4,05
  
175,01 200,00 3,65
  
200,01 250,00 3,30
  
250,01 300,00 2,95
  
300,01 350,00 2,70
  
350,01 400,00 2,45
  
400,01 450,00 2,20
  
450,01 500,00 1,95
  
500,01 650,00 1,80
  
650,01 800,00 1,70
  
800,01 1.000,00 1,60
  
1.000,01 1.500,00 1,55
  
1.500,01 2.000,00 1,50
  
QUADRE 3
  
Factor K3
  
 SUPERFÍCIE S FACTOR
  
DES DE FINS A K3
  
0 2500 1,00
  
2501 5000 1,25
  
5001 10556 1,50
  
10498 1,75
  
Cinquena. Sol·licituds i documentació
  
1. Les sol·licituds per a l'obtenció de les ajudes regulades en aquestes bases s'hauran de presentar en imprés normalitzat, que s'adjunta com a model annex, en el qual hauran de fer-se constar els punts següents:
  
a) Ens local que ho sol·licita i nombre d'habitants de la població de dret.
  
b) Proposta d'honoraris per als treballs d'elaboració del pla general segons el càlcul de la quantia previst en la base quarta d'aquest.
  
c) Justificació de la necessitat escometre la seua elaboració.
  
2. L'escrit de sol·licitud haurà d'acompanyar-se necessàriament de la documentació següent:
  
a) Acord del ple de l'ajuntament corresponent comprensiu dels punts següents:
  
1) Facultar el president de l'entitat local de què es tracte per a sol·licitar a la Conselleria de Territori i Habitatge l'ajuda necessària per a la redacció del pla general, com també per a subscriure tots els documents que puguen derivar-se de l'execució d'aquest.
  
2) Compromís d'acceptació futura de la subvenció sol·licitada en els termes en què puga concedir-se, si resulten beneficiaris.
  
Sense perjudici del que disposa el paràgraf precedent, la corporació local subvencionada podrà renunciar a la subvenció concedida i comunicar-ho en el termini màxim dels 10 dies hàbils següents al de la recepció de la notificació de la resolució de concessió, i en aquest cas la Conselleria de Territori i Habitatge efectuarà les gestions necessàries per a alliberar el crèdit disposat. Aquesta comunicació haurà de dirigir-se al director general de Planificació i Ordenació Territorial, i es cursarà a través del Registre General d'aquesta Conselleria.
  
3) Compromís de notificar a la Direcció General de Planificació i Ordenació Territorial el resultat de la tramitació i adjudicació de l'expedient contractual, en el termini màxim d'un mes a partir de la recepció de la notificació per la qual es concedeix la subvenció.
  
4) Compromís de lliurar a la Direcció General de Planificació i Ordenació Territorial la documentació del pla general de les fases que s'executen, segons es subvencionen, en suport digital.
  
5) Manifestació expressa del fet que es coneix i s'accepta que la quantitat amb què la Conselleria pot subvencionar no es veurà incrementada per cap motiu, i ser conseqüentment a càrrec de l'entitat beneficiària el finançament i el pagament de l'addicional necessari.
  
6) Manifestació expressa que es coneixen i accepten tots els requisits i el terminis de presentació que s'estableixen en aquesta ordre, com també l'incompliment d'aquests facultarà la Conselleria de Territori i Habitatge a revocar la subvenció concedida, i podran derivar-se l'obligació de tornar les quantitats que hagen pogut percebre conforme amb el que estableix la legislació vigent.
  
7) Compromís ?si hi ha un entorn al municipi amb valors rellevants- de dur a terme la declaració de paratges naturals municipals, de conformitat amb la legislació actualment vigent, indicant la seua superfície aproximada i ubicació.
  
8) Manifestació expressa de comprometre's a no rebre altres ajudes o subvencions públiques que superen l'import dels honoraris tècnics de redacció de planejament.
  
b) Memòria informativa de les dades del planejament vigent, on s'indicarà l'instrument de planejament en vigor i data d'aprovació, com dels instruments de desenvolupament pertinents fins al moment de la sol·licitud. Es farà constar en un quadre resum de superfícies la classificació i qualificació del planejament vigent, distingint els àmbits de desenvolupament executats i el seu grau d'execució, dels no executats, en el qual s'han de recollir, almenys, les següents superfícies en hectàrees:
  
- Superfície del terme municipal.
  
- Superfície classificada com a sòl urbà en el planejament vigent, desglossant la superfície de sòl urbà que està pendent de desenvolupar, la superfície de sòl urbà que està urbanitzada i no edificada i la superfície de sòl urbà edificat.
  
- Superfície classificada com a sòl urbanitzable o apte per a urbanitzar, desglossant la superfície de sòl urbanitzable que està pendent de desenvolupar, la superfície de sòl urbà que està urbanitzada i no edificada i la superfície de sòl urbà edificat.
  
- Superfície de sòl protegit amb indicació de les figures jurídiques actuals de conformitat amb la Llei d'espais naturals protegits vigents.
  
En aquells casos en què es dispose del planejament digitalitzat s'acompanyarà de pla d'informació que reculla les determinacions anteriors.
  
c) Imprés d'alta de tercers per a pagaments de la Generalitat Valenciana, degudament emplenat (model annex).
  
d) Calendari de terminis per a l'elaboració i tramitació municipal del pla general objecte de les ajudes, la duració màxima del qual no podrà excedir dos anys comptadors a partir de la firma del contracte amb l'equip redactor fins a la seua presentació en els serveis territorials d'urbanisme d'Alacant, Castelló o València, a l'efecte de l'aprovació definitiva.
  
e) Declaració, si és el cas, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte (model adjunt).
  
f) Declaració responsable acreditativa de no estar sotmés en les prohibicions per a obtenir la condició de beneficiari establida en l'article 13, apartat 2, de la Llei 38/2003, de 17 de novembre, general de subvencions.
  
3. La presentació d'una sol·licitud de l'ajuda o subvenció pública no generarà cap compromís de concessió d'aquella.
  
4. Quan la sol·licitud no reunisca els requisits establits en aquesta ordre o no s'hi adjunte la documentació que d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció donada per la Llei 4/1999, de 13 de gener, es requerirà a l'interessat perquè en el termini de 10 dies, esmene la falta o acompanye la documentació necessària amb indicació que si així no ho fa se li tindrà per desistit de la sol·licitud, amb la resolució prèvia que haurà de ser dictada en les termes previstos en l'article 42 de l'esmentada llei, pel director general de Planificació i Ordenació Territorial, d'acord amb el que disposa la Resolució de 13 d'agost del 2003, del conseller de Territori i Habitatge, sobre delegació de l'exercici de competències en determinats òrgans de la Conselleria (DOGV núm. 4571, de 22 d'agost del 2003).
  
5. Així mateix, es podrà requerir del sol·licitant qualsevol altra dada, document i informe complementari que resulte necessari per a la resolució de l'expedient, com també l'acreditació dels requisits a què es refereix la documentació administrativa.
  
Sisena. Lloc i termini de presentació de sol·licituds
  
Les sol·licituds de les corporacions locals interessades hauran d'anar dirigides al director general de Planificació i Ordenació Territorial, i es presentaran en les dependències del Registre General de la Conselleria de Territori i Habitatge, siti en el carrer Francesc Cubells número 7, 46233 València; als Serveis Territorials d'Urbanisme de Castelló, València i Alacant de la Conselleria de Territori i Habitatge, o per qualsevol dels mitjans establits en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
En cas d'enviament per correu certificat, la presentació de la documentació el l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desenvolupament del que estableix la Llei 24/1998, de 13 de juliol, del servei postal universal i de l'alliberament dels serveis postals, en sobre obert, a fi que l'exemplar destinat a la Conselleria de Territori i Habitatge siga datat i segellat abans de ser certificat.
  
El termini de presentació de sol·licituds i de la documentació exigida serà d'un mes, comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
Setena. Ordenació i instrucció del procediment
  
L'òrgan encarregat de l'ordenació i instrucció del procediment serà l'Àrea d'Urbanisme de la Direcció General de Planificació i Ordenació Territorial que, d'ofici, acordarà totes les actuacions necessàries per a la determinació, coneixement i comprovació de les dades per raó dels quals ha de pronunciar-se la resolució.
  
Vuitena. Valoració, tràmit i criteris de concessió
  
1. La valoració de les sol·licituds es durà a terme per una comissió de valoració, composta pels membres de l'Àrea d'Urbanisme de la Direcció General de Planificació i Ordenació Territorial següents:
  
a) Cap de l'Àrea d'Urbanisme.
  
b) Cap del Servei d'Informació i Divulgació.
  
c) Cap de Secció de Documentació i Divulgació Territorial.
  
2. Per a la concessió de les ajudes s'aplicaran els criteris següents:
  
a) Necessitats reals i justificades de procedir a l'elaboració del pla general.
  
b) Tipus d'instrument de planejament general vigent i data d'aprovació definitiva. Es primaran aquelles sol·licituds de municipis que disposen en l'actualitat de projectes de delimitació de sòl urbà o normes subsidiàries enfront dels que disposen de plans generals d'ordenació urbana, com també l'antiguitat d'aquests.
  
c) Nombre d'habitants de fet i de dret del municipi. Es primaran aquelles sol·licituds que tinguen menor població de dret.
  
d) Quantitat global del pressupost previst per l'ajuntament per a l'any 2005 en relació amb el nombre d'habitants del municipi (euros/habitant) destinada a programes i projectes per a la sostenibilitat i per a la qualitat de vida.
  
e) Compromís per escrit de realitzar noves figures jurídiques de protecció previstes en la Llei d'espais naturals protegits a la Comunitat Valenciana i caldrà indicar-ne la denominació, superfície aproximada i situació, i annexar un plànol d'ubicació.
  
f) Àmbit del terme municipal protegit, amb indicació de les figures de protecció actuals de conformitat amb el que disposa la legislació competent en la conservació d'espais naturals protegits vigents. Compromís per escrit de realitzar noves figures de protecció de les previstes, indicant la superfície aproximada i el plànol d'ubicació.
  
g) Complexitat que presenta la seua realització en funció de les característiques, entitat i problemàtica urbanística del municipi.
  
3. El nombre total de municipis subvencionats s'establirà en funció de les disponibilitats pressupostàries fins a esgotar la dotació.
  
4. Els ajuntaments que, a l'entrada en vigor d'aquesta ordre, tinguen concedida alguna altra subvenció per la Conselleria de Territori i Habitatge a càrrec de la línia de subvenció T 0002, Ajudes al planejament urbanístic, del programa 432.10 Ordenació del territori i urbanisme, del pressupost de la Generalitat Valenciana corresponent a exercicis anteriors, no podrà ser objecte de nova subvenció a l'empara d'aquesta ordre.
  
5. Els ajuntaments que tinguen concedida o en un futur obtinguen alguna altra ajuda per part d'una altra administració pública per a la redacció del planejament, hauran de comunicar aquesta circumstància i l'import d'aquesta a la Direcció General de Planificació i Ordenació Territorial d'Urbanisme i Ordenació Territorial en el moment que se sol·licite o concedisca la subvenció a l'empara d'aquesta ordre.
  
Novena. Resolució i formalització
  
Amb un informe previ i proposta de resolució de la comissió de valoració, la resolució definitiva, degudament motivada, serà dictada pel director general de Planificació i Ordenació Territorial, d'acord amb el que disposa la Resolució de 13 d'agost del 2003, del conseller de Territori i Habitatge, sobre delegació de l'exercici de competències en determinats òrgans de la Conselleria (DOGV núm. 4571, de 22 d'agost del 2003).
  
El termini màxim de resolució del procediment serà de sis mesos comptadors a partir de la finalització del termini de presentació de sol·licituds. Transcorregut aquest sense que hi haja una resolució expressa, s'entendran desestimades per silenci administratiu, en els termes previstos en l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
  
La resolució es notificarà a les persones interessades en els termes previstos en l'article 58 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
La recepció de la notificació de la resolució de concessió bastarà per a perfeccionar els drets i obligacions de les parts sense necessitat d'ulteriors formalitats.
  
Deu. Pagament de les ajudes i terminis de lliurament
  
El pagament de les ajudes concedides s'efectuarà en les fases següents:
  
1. Un 10% de la subvenció en el moment de la concessió d'aquesta.
  
2. Un 20% de la subvenció una vegada s'haja superat la fase de concert previ.
  
La falta de presentació davant de la Conselleria de la documentació requerida per al pagament d'aquesta fase en el termini d'un any comptador de la firma del contracte amb l'equip redactor, podrà implicar la pèrdua de la subvenció, excepte causa expressament justificada per l'ajuntament, que haurà de ser valorada per la Conselleria, a l'efecte de prorrogar el termini assenyalat o, si és el cas, de resoldre l'expedient.
  
3. Un 35% de la subvenció, després de l'adopció pel ple de la corporació municipal de l'acord pel qual se sotmet a informació pública el document. La falta de presentació davant de la Conselleria de la documentació requerida per al pagament d'aquesta fase en el termini de divuit mesos, comptadors des de la firma del contracte amb l'equip redactor, podrà implicar la pèrdua de la subvenció, excepte causa expressament justificada per l'ajuntament, que haurà de ser valorada per la Conselleria, a l'efecte de prorrogar el termini assenyalat o, si és el cas, de resoldre l'expedient.
  
4. Un 30% de la subvenció es pagarà una vegada conclòs el termini d'informació pública i redactat l'informe de les al·legacions presentades o, si és el cas, certificat del secretari de l'ajuntament en què s'acredite l'absència d'al·legacions, i es remeta el document per a la seua aprovació autonòmica, mitjançant l'aprovació provisional pel ple municipal. La falta de presentació davant de la Conselleria de la documentació requerida per al pagament d'aquesta fase en el termini de vint mesos comptadors des de la firma del contracte amb l'equip redactor, podrà implicar la pèrdua de la subvenció, excepte causa expressament justificada per l'ajuntament, que haurà de ser valorada per la Conselleria, a l'efecte de prorrogar el termini assenyalat o, si és el cas, de resoldre l'expedient.
  
5. El 5% restant es pagarà després de l'aprovació definitiva del document per part de la comissió territorial d'urbanisme corresponent.
  
Els pagaments i terminis màxims de lliurament indicats es resumeixen en el quadre següent:
  
Fase Termini Quantitat
  
 màxim (mesos) (%)
  
A la concessió de la subvenció - 10
  
Superació de la fase de concert previ 12 20
  
Adopció pel ple municipal d'acord per
  
a sotmetre el document a informació
  
pública. 18 35
  
Redactat l'informe d'al·legacions,
  
remissió del document per a l'aprovació
  
autonòmica. 20 30
  
Aprovació definitiva autonòmica - 5
  
Transcorreguts dos mesos del termini màxim establit, es procedirà a la resolució total o parcial de l'expedient.
  
La Conselleria de Territori i Habitatge, farà efectives directament les ajudes en favor de l'entitat beneficiària mitjançant l'aportació de factures aprovades de la despesa amb els corresponents justificants de pagament, lliurament de la documentació en suport digital i certificat emés pel secretari de la corporació acreditant la superació de la fase corresponent.
  
Onze. Recursos
  
Les resolucions adoptades pel director general de Planificació i Ordenació Territorial, en adoptar-se per delegació, indicaran expressament aquesta circumstància i es consideraran dictades per l'òrgan delegatori, i posaran fi la via administrativa. Contra aquestes resolucions es pot interposar recurs contenciós administratiu en el termini de dos mesos, comptadors des de l'endemà de la notificació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
  
Tot això sense perjudici de la interposició del recurs potestatiu de reposició, en el termini d'un mes des de l'endemà de la seua notificació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999.
  
Dotze. Règim de compatibilitats
  
Aquestes ajudes o subvencions seran compatibles amb ajudes d'altres administracions públiques, o d'altres ens públics o privats. Això no obstant, l'import de les ajudes regulades en aquesta ordre en cap cas podrà ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost total d'honoraris de redacció del planejament corresponent.
  
Tretze. Obligacions del beneficiari
  
Són obligacions del beneficiari de l'ajuda:
  
1. Trobar-se en la situació que legitima la concessió de la subvenció.
  
2. Complir els requisits i les condicions que comporta la concessió o el gaudi de l'ajuda. L'incompliment en una part decaurà en els seus drets de les parts executades.
  
3. El sotmetiment a les actuacions del control financer que corresponen a la Intervenció General en relació amb les subvencions i ajudes concedides.
  
4. Comunicar en qualsevol moment de la vigència de l'expedient, altres ajudes públiques sol·licitades o concedides pel mateix projecte.
  
5. Fer constar en tota la informació o documentació pròpia de l'activitat que està subvencionada per la Conselleria de Territori i Habitatge.
  
6. Permetre a la Conselleria de Territori i Habitatge, o a les entitats nomenades amb aquest fi, el control de qualitat dels treballs realitzats i el material utilitzat.
  
7. Qualssevol altres previstes en l'article 14 de la Llei 38/2003, de 17 de novembre, general de subvencions.
  
Catorze. Pèrdua o minoració de l'ajuda
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, incomplint el que estableix la base dotze, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
  
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a aquest efecte, com també la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
  
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
  
La resolució corresponent serà dictada per la director general de Planificació i Ordenació Territorial, per delegació del conseller de Territori i Habitatge, conforme al que estableix la Resolució de 13 d'agost del 2003, del conseller de Territori i Habitatge, sobre delegació de l'exercici de competències en determinats òrgans de la Conselleria (DOGV núm. 4571, de 22 d'agost del 2003).
  
Quinze. Del reintegrament de les ajudes
  
Per al reintegrament de les ajudes s'aplicaran les normes recollides en els articles 36 i 37 de la Llei 38/2003, de 17 de novembre, general de subvencions.
  
Setze. Règim d'infraccions i sancions